Χτένα

thumb|Μια σύγχρονη πλαστική χτένα
Η **χτένα**, γνωστή και ως τσατσάρα, είναι ένα οδοντωτό εργαλείο για την κόμμωση και τον καθαρισμό των μαλλιών ή της γενειάδας. Οι χτένες χρησιμοποιούνται από την ύστερη προϊστορική εποχή, κάτι που αποδεικνύεται από σχετικά ευρήματα σε τοποθεσίες στο Ιράν και από παλαιότερα ευρήματα της Νατούφιας περιόδου (προ του 9500 π.Χ.).

## Περιγραφή
[thumb|Τοπικός τεχνίτης κόβει και κατεργάζεται κέρατο ζώου για να φτιάξει χτένες στην [Αλαπουρά της Κεράλα (νότια Ινδία).]]
Μια χτένα αποτελείται από ένα στέλεχος και δόντια κάθετα σε αυτό και παράλληλα μεταξύ τους. Οι χτένες κατασκευάζονται από αρκετά διαφορετικά υλικά, συνήθως από πλαστικό, μέταλλο ή ξύλο. Κάποτε ήταν συνηθισμένες οι χτένες από ελεφαντόδοντο και κέλυφος χελώνας, αλλά η έγνοια για τα ζώα που παράγουν αυτά τα υλικά έχουν μειώσει τη χρήση τους. Οι ξύλινες χτένες φτιάχνονται κυρίως από ξύλο κερασιάς ή πυξάρι. Οι καλής ποιότητας ξύλινες χτένες είναι συνήθως χειροποίητες και λειασμένες.

Οι χτένες ποικίλλουν σε σχήμα ανάλογα με την ειδικότερη χρήση τους. Μία χτένα κομμωτικής έχει συνήθως μια λεπτή χειρολαβή ξεχωριστή από το στέλεχος και πυκνά δόντια. Οι κοινές χτένες έχουν συνήθως αραιότερα δόντια στο μισό στέλεχος και πυκνότερα στο άλλο μισό. Θερμαινόμενες χτένες χρησιμοποιούνται για να ισιώνουν κατσαρά μαλλιά.

## Χρήσεις και τύποι
Οι χτένες μπορούν να έχουν διαφορετικές χρήσεις. Ιστορικά ο κύριος σκοπός τους ήταν να τακτοποιούν τα μαλλιά, ιδίως τα μακριά, αλλά και να διακοσμούν το κεφάλι. Στην Ισπανία η *peineta* είναι μεγάλη διακοσμητική χτένα που φοριέται στα μαλλιά για να συγκρατεί στη θέση του μια *μαντίγια* (πέπλο).

Στη βιομηχανία και τη βιοτεχνία, χτένες διαχωρίζουν τις ίνες του βαμβακιού από τους σπόρους και άλλα ανεπιθύμητα σώματα (η εκκοκιστική μηχανή, που περιέχει μηχανικές χτένες και καθαρίζει το βαμβάκι από τους σπόρους ταχύτατα, έφερε πραγματική επανάσταση στην εποχή της). Οι ειδικοί της αστυνομίας χρησιμοποιούν χτένες για να συλλέγουν τρίχες και δείγματα πυτιρίδας που μπορούν να χρησιμεύσουν στην ταυτοποίηση νεκρών ή ζώντων προσώπων και της καταστάσεως της υγείας τους, ή σε τοξικολογικές έρευνες.

### Χτένα Afro

Η χτένα τύπου Afro έχει αραιά, μακρύτερα και χονδρά δόντια, και χρησιμοποιείται σε κατσαρά μαλλιά. Είναι επίσης λεπτότερη από τη συνηθισμένη χτένα, ενώ κάποιες φορές φοριέται επίσης ως διακοσμητικό της κεφαλής.

### Χτένα ξεψειρίσματος
[thumb|left|upright|Χτένα ξεψειρίσματος της [Εποχή του Λίθου|Λίθινης Εποχής]]
Ειδικές χτένες χρησιμεύουν για την αφαίρεση μακροσκοπικών παρασίτων, όπως οι ψείρες του τριχωτού της κεφαλής και οι ψύλλοι, με το επανειλημμένο χτένισμα. Αυτές οι χτένες έχουν πολύ πυκνά και λεπτά δόντια.

### Υγιεινή
Η χρήση της ίδιας χτένας από περισσότερους του ενός ανθρώπους αποτελεί συχνή αιτία μολύνσεων από παράσιτα, όπως και η κοινή χρήση ενός καπέλου, καθώς ένας χρήστης μπορεί να αφήσει στη χτένα είτε ζωντανά παράσιτα, είτε αβγά ή σπόριά τους, διευκολύνοντας έτσι τη μετάδοση ψειρών, ψύλλων, ακάρεων, μυκήτων και άλλων ανεπιθύμητων οργανισμών. Τα αδελφάκια είναι πιθανότερο να μεταδώσουν ψείρες το ένα στο άλλο αν μοιράζονται μία χτένα, έτσι είναι καλύτερο το καθένα να έχει τη δική του χτένα.

### Η χτένα ως μουσικό όργανο
Η χτένα υπήρξε η έμπνευση για την εφεύρεση του μεμβρανόφωνου μουσικού οργάνου καζού. Επιπλέον, η ίδια η χτένα αποτελεί ένα ελασματόφωνο μουσικό όργανο. Τα δόντια της έχουν αρμονικές ιδιότητες, που εξαρτώνται από το σχήμα τους, το μήκος τους και το υλικό κατασκευής τους. Μια χτένα με δόντια διαφορετικών μηκών μπορεί να παράγει διαφορετικές νότες, παρόμοια με ένα μουσικό κουτί ή λατέρνα, τα οποία αποτελούν ουσιαστικά μετεξέλιξή της.

### Σύγχρονες χειροποίητες χτένες
Χειροποίητες χτένες που κατασκευάζονται σήμερα από μεγάλη ποικιλία νέων και ανακυκλωμένων υλικών έχουν γίνει δημοφιλείς τα τελευταία χρόνια. Μεταχειρισμένα σκέιτμπορντ, παλαιοί δίσκοι βινυλίου, κράματα τιτανίου, ακρυλικό και τροπικό ξύλο είναι μερικά μόνο από τα υλικά που χρησιμοποιούνται.


Αρχείο:Egyptian_-_Wooden_Comb_-_Walters_61306.jpg|Αρχαία αιγυπτιακή χτένα, περ. 15ος αιώνας π.Χ. 
Αρχείο:Etruscan - Comb with Lions and Geometric Designs - Walters 71495.jpg|Χτένα των Ετρούσκων, περ. 7ος αι. π.Χ. 
Αρχείο:Scythian_comb.jpg|Σκυθική χτένα, περ. 400 π.Χ.
Αρχείο:KB_Knochenkamm.jpg|Αρχαία ρωμαϊκή χτένα
Αρχείο:Kam-med-runer-fra-Vimose DO-4148 2000.jpg|Η αρχαιότερη ρουνική επιγραφή που έχει βρεθεί ποτέ (160 μ.Χ.), στη χτένα του Βίμοζε (Δανία)
Αρχείο:Kamm mit Verkündigung KGM F1625.jpg|Ιερατική χτένα, πιθανώς ιταλικής κατασκευής, 15ος αι.
Αρχείο:MaryRose-combs.jpg|Σετ από χτένες ευρεθέν στο πλοίο του 16ου αιώνα «Μαίρη Ρόουζ»
Αρχείο:Sculptured Comb in Ivory of the Sixteenth Century Sauvageot Collection.png|Φιλντισένια σκαλιστή χτένα του 16ου αιώνα
Αρχείο:Indian antique comb.jpg|Ινδική διακοσμητική μεταλλική χτένα, με ομοιώματα πτηνών. Αφαιρώντας το πώμα στο κέντρο, μπορούμε να ρίξουμε άρωμα στο άνοιγμα για να υγράνουμε με αυτό τα δόντια της χτένας και τα μαλλιά όπου είναι τοποθετημένη.
Αρχείο:Punjabi Comb.JPG|Ξύλινη χτένα από το Πουντζάμπ
Αρχείο:Nissenkamm-01.jpg|Χτένα ξεψειρίσματος
Αρχείο:Modern metal comb from Chicago Comb .jpg|Σύγχρονη μεταλλική χτένα με θήκη
Αρχείο:Brass Steel and Titanium artisan combs by Metal Comb Works.jpg|Σύγχρονες χτένες από μπρούτζο, χάλυβα και τιτάνιο


## Δείτε επίσης
* Βούρτσα μαλλιών

## Παραπομπές


## Εξωτερικοί σύνδεσμοι

* H. Morewitz: «A Brief History of Lice Combs», Nuvoforheadlice.com  (2008)
* S. Ashby: «An Atlas of Medieval Combs from Northern Europe», ''Internet Archaeology'', 30 (2011)

Κατηγορία:Κομμωτική
Κατηγορία:Προσωπική φροντίδα
Κατηγορία:Σκεύη